กรมการแพทย์  มั่นใจจัดหาเข้าไทยได้เร็ว  Molnupiravir และ Paxlovid
นายแพทย์อรรถสิทธิ์ ศรีสุบัติ ที่ปรึกษากรมการแพทย์ กล่าวว่า ยารักษาโรคโควิด-19 ชนิดกิน ขณะนี้ที่มีการพูดถึงกันมากและมีงานวิจัยออกมาได้ระยะหนึ่งแล้วคือยา Molnupiravir ที่ใช้รักษาได้ทั้งไวรัสโควิดและไวรัสไข้หวัดใหญ่ ผลวิจัยเทียบกลุ่มที่ได้ยาจริงกับยาหลอก พบว่ายา Molnupiravir กิน 5 วัน ช่วยลดการนอนโรงพยาบาลภายใน 29 วันได้ถึงร้อยละ 50 เปอร์เซ็นต์ และไม่พบการเสียชีวิตในกลุ่มที่ได้รับยา ซึ่งกรมการแพทย์ได้พูดคุยกับตัวแทนบริษัทผู้ผลิตวางแผนนำเข้ายามาตั้งแต่เดือนกรกฎาคม ขณะอยู่ในขั้นการวิจัยจนกระทั้งสำเร็จ จึงมั่นใจว่าจะสามารถนำเข้าได้อย่างรวดเร็ว ล่าสุด กระบวนการให้ได้มาซึ่งยา Molnupiravir ผ่านหลายขั้นตอนไปจนถึงสำนักงบประมาณขอปรับปรุงเงินในการจัดซื้อเพื่อใช้ในประเทศไทยแล้ว ขั้นตอนต่อไปคือ เสนอคณะรัฐมนตรีพิจารณา หากผ่านการอนุมัติจะเข้าสู่กระบวนการจัดซื้อได้ส่วนยา Paxlovid ตัวใหม่ที่เพิ่งมีผลวิจัยออกมา เป็นยารักษาไวรัสโควิดโดยเฉพาะ แต่ใช้เดี่ยวๆ ไม่ได้ ต้องกินคู่กับยา Ritonavir ผลวิจัยเทียบกลุ่มที่ได้ยาจริงกับยาหลอก พบว่ากิน 5 วัน ลดความเสี่ยงการนอนโรงพยาบาลและเสียชีวิตภายใน 28 วันได้ ร้อยละ 89 หากได้รับยาภายใน 3 วันตั้งแต่เริ่มมีอาการ ซึ่งยาตัวนี้กรมการแพทย์ก็คุยกับตัวแทนบริษัทไฟเซอร์ไว้แล้วเช่นกันตั้งแต่เดือนสิงหาคม และนัดคุยกันรอบ 3 วันที่ 12 พฤศจิกายนนี้ แต่กระบวนการได้มาถึงประเทศไทยจะช้ากว่ายา Molnupiravir เพราะงานวิจัยพึ่งออกมาและทางบริษัทยังอยู่ในขั้นตอนขออนุญาตจากองค์การอาหารและยาสหรัฐ ทั้งนี้ถือว่ายา Molnupiravir และยา Paxlovid สามารถลดความเสี่ยงรุนแรงไม่ให้มีการเสียชีวิตและการนอนโรงพยาบาลได้ ส่วนอัตราการลดความรุนแรงที่ต่างกัน ไม่สามารถเทียบได้ว่าตัวไหนดีกว่ากันเพราะทั้ง 2 ตัวออกฤทธิ์ในจุดที่ต่างกัน โดยยา Paxlovid ต้องกินคู่กับยา Ritonavir ออกฤทธิ์ยับยั้งเอนไซม์ proteolysis ที่ไวรัสต้องใช้เพื่อเพิ่มจำนวนโปรตีนของตัวเอง หากยับยั้งไม่ทันก็จะเข้าสู่ขั้นตอนที่ไวรัสจะจำลองตัวเองเพิ่มจำนวนมากขึ้น จะเปลี่ยนจาก RNA เป็น DNA ซึ่งขั้นตอนนี้ยา Molnupiravir สามารถยับยั้งการจำลองตัวเองของเชื้อได้ อย่างไรก็ตามแม้จะมียาเตรียมพร้อมรักษา แต่การไม่ป่วยคือสิ่งที่ดีที่สุด หากป้องกันตัวเองดี ไม่ติดเชื้อก็ไม่จำเป็นต้องรักษา ไม่ต้องใช้ยา